Калі вы глядзіце на Беларусь з акна аўто – што вы бачыце? Я бачу чыстыя палі, нізкае сіняе неба, на якім пасвіць хмары магутны беларускі гарэза-вецер. Я бачу тое, што не збераглі, і берагчы, мяркуючы па ўсім, не збіраюцца... Заўжды, калі падарожнічаю па Беларусі, узгадваю пра Уладзіміра Караткевіча і яго жонку Валянціну Браніславаўну, якія абехалі ўсю нашу краіну і заўсёды ўпарта змагаліся за захаванне гістарычна-культурнай спадчыны. Калі б не было іх змагання, то сёння, магчыма, мы не мелі б таго і так нешматлікага архітэктурнага багацця, якое ўсё ж захавалася. Як сумна назіраць з акна машыны, што унікальны драўляны касцёл ХVІ–ХVІІ стст. мясцовыя ўлады літаральна руйнуюць сваёй абыякавасцю...